b'\n_START_ARTICLE_\nBitcoin mining malware\n_START_PARAGRAPH_\nBitcoin mining malware je zlonamerna programska koda, ki izkori\xc5\xa1\xc4\x8da ra\xc4\x8dunalni\xc5\xa1ko mo\xc4\x8d napadenih naprav za rudarjenje spletne valute Bitcoin, ki se nato steka na ra\xc4\x8dun kibernetskih napadalcev.\n_START_SECTION_\nBitcoin in njegovo rudarjenje (\xc2\xbbBitcoin mining process\xc2\xab)\n_START_PARAGRAPH_\nBitcoin je elektronska valuta, ki je bila kot odprtokodni program ustanovljena leta 2003, ve\xc4\x8djo pozornost pa je za\xc4\x8dela pridobivati s septembrom 2011. Za sledenje in potrjevanje transakcij Bitcoin uporablja\xc2\xa0\xc2\xbbpeer-to-peer\xc2\xab\xc2\xa0(P2P) povezavo in deluje brez centralnega ban\xc4\x8dnega nadzora. Bitcoin se uporablja za pla\xc4\x8dilo razli\xc4\x8dnih izdelkov in storitev na spletu, vendar ni omejen le na spletne transakcije. Lahko je tudi zamenjan za tradicionalne valute._NEWLINE_Rudarjenje (\xc2\xbbBitcoin mining\xc2\xab) je pridobivanje elektronske valute Bitcoin in je metafori\xc4\x8dno povezano z rudarjenjem zlata. Rudarjenje (\xc2\xbbBitcoin mining\xc2\xab) je v uporabnem smislu obdelava transakcij v sistemu digitalne valute, v katerem so zapisi potekajo\xc4\x8dih Bitcoin transakcij, ki so tehni\xc4\x8dno poimenovani bloki (\xc2\xbbblocks\xc2\xab), prilo\xc5\xbeeni zapisom preteklih Bitcoin transakcij, tehni\xc4\x8dno poimenovani veriga blokov (\xc2\xbbblock chain\xc2\xab)._NEWLINE_Blok (\xc2\xbbBitcoin block\xc2\xab) je zahteven kriptografski problem, ki ga sistem obdeluje z uporabo velike ra\xc4\x8dunske mo\xc4\x8di. Za njegovo obdelavo v procesu rudarjenja ra\xc4\x8dunalniki izvajajo ra\xc4\x8dunske postopke, s katerimi obdelujejo nakazila, varujejo omre\xc5\xbeje in skrbijo za soglasje in usklajenost vseh udele\xc5\xbeencev sistema. Proces rudarjenja je povsem decentraliziran in razpr\xc5\xa1en po svetu brez posameznika, ki bi ga nadzoroval._NEWLINE_V rudarjenje so vklju\xc4\x8deni posamezni uporabniki, ki s pomo\xc4\x8djo temu namenjene programske in tudi strojne opreme izkori\xc5\xa1\xc4\x8dajo procesorsko mo\xc4\x8d in mo\xc4\x8d grafi\xc4\x8dnega procesorja za spremljanje novih nakazil v vrstni\xc5\xa1kem omre\xc5\xbeju in izvajanje opravil za procesiranje in potrjevanje teh nakazil. Motivacija za rudarjenje je, da rudarji prejmejo prispevke, ki jih uporabniki pla\xc4\x8dajo pri po\xc5\xa1iljanju nakazil, in nove Bitcoine, ki nastajajo po v naprej dolo\xc4\x8denem obrazcu._NEWLINE_Ker sistemi posameznih uporabnikov niso dovolj mo\xc4\x8dni za tako zahtevne ra\xc4\x8dunske probleme, kot jih tvorijo posamezni bloki, se posamezniki zdru\xc5\xbeujejo v bazene uporabnikov (\xc2\xbbmining pools/networks\xc2\xab), kjer s skupno mo\xc4\x8djo povezanih naprav la\xc5\xbeje opravljajo ra\xc4\x8dunske naloge, za katere dobijo narado v Bitcoinih, ki je sorazmerna ra\xc4\x8dunski mo\xc4\x8di, ki so jo vlo\xc5\xbeili.\n_START_SECTION_\nDelovanje \xc5\xa1kodljive programske kode Bitcoin mining malware\n_START_PARAGRAPH_\nKibernetski nepridipravi bi le z ra\xc4\x8dunsko mo\xc4\x8djo svojih sistemov te\xc5\xbeko po\xc5\xbeeli velik izkupi\xc4\x8dek pri svojem rudarjenju, zato so razvili zlonamerno programsko kodo, ki na ra\xc4\x8dunalni\xc5\xa1kih sistemih drugih uporabnikov izrablja ra\xc4\x8dunsko mo\xc4\x8d njihove strojne opreme za rudarjenje Bitcoinov v bazenih uporabnikov. Dele\xc5\xbe Bitcoinov za rudarjenje, ki so ga izvedli s pomo\xc4\x8djo naprav oku\xc5\xbeenih uporabnikov, nepridipravi tako dobijo na svoje ra\xc4\x8dune._NEWLINE_S \xc5\xa1kodljivo programsko kodo Bitcoin mining malware se uporabniki lahko oku\xc5\xbeijo preko \xc5\xa1kodljivih prenosov s sumljivih spletnih strani, preko elektronske po\xc5\xa1te z zlonamernimi povezavami ali priponkami ali skozi zadnja vrata v \xc5\xbee name\xc5\xa1\xc4\x8deni programski opremi.\n_START_SECTION_\nKako odkriti in se znebiti \xc5\xa1kodljive programske kode Bitcoin mining malware\n_START_PARAGRAPH_\nRudarjenje Bitcoinov, ki ga izvaja \xc5\xa1kodljiva programska koda, porabi veliko ra\xc4\x8dunske mo\xc4\x8di, zato oku\xc5\xbeeni sistemi med izvajanjem rudarjenja trpijo veliko preobremenitev. Preobremenitev se ka\xc5\xbee v mo\xc4\x8dno upo\xc4\x8dasnjenem delovanju sistema. Prav zaradi potrebe po veliki ra\xc4\x8dunski mo\xc4\x8di za izvajanje elektronskega rudarjenja so \xc5\xa1e posebej za\xc5\xbeelene tar\xc4\x8de kibernetskih kriminalcev sistemi z zmogljivimi procesorskimi enotami in grafi\xc4\x8dnimi procesnimi enotami, kakr\xc5\xa1ne uporabljajo igralci ra\xc4\x8dunalni\xc5\xa1kih iger in drugi uporabniki grafi\xc4\x8dno ali procesorsko zahtevnih aplikacij._NEWLINE_Uporabniki se lahko proti oku\xc5\xbebi z zlonamerno programsko kodo Bitcoin mining malware zavarujejo z metodami varne uporabe ra\xc4\x8dunalnika, ki vklju\xc4\x8dujejo izogibanje prena\xc5\xa1anju in name\xc5\xa1\xc4\x8danju aplikacij z nepoznanih spletnih strani, previdnost pri klikanju okraj\xc5\xa1anih povezav na Twitterju ali kateri drugi strani, pregled programov, ki rabijo veliko koli\xc4\x8dino procesorske mo\xc4\x8di ali pomnilnika v upravitelju opravil ob sumu, da sistem nenadoma deluje po\xc4\x8dasi, in preiskavo njihovega izvora ter nazadnje namestitev u\xc4\x8dinkovite protivirusne programske opreme.'